ભૂતકાળ એક જાદુગર છે અને તે આપણાથી દૂર ને દૂર ચાલી ગયેલી, વીતી ગયેલી પળો ઉપર નવાં નવાં રંગીન ફાનસ ગોઠવ્યા કરે છે. આખી જિંદગીની ગડમથલ પછી એક માણસ એક સુંદર મકાન બનાવે. પછી મકાનમાં પોતાના ખાસ સજાવેલા શયનખંડમાં ઊંઘની તકલીફની ફરિયાદ કરે. તેને થાય છે કે ફાટેલીતૂટેલી અને કઠણ પથારીમાં જેવી ઊંઘ આવતી હતી તેવી ઊંઘ અહીં આવતી નથી. તેને લાગે છે કે એક વાર એ પોતાની ઊંઘ જૂના ઘરમાં ભૂલીને આવ્યો છે!